作者:陳允平
標題:六醜
內容:自清明過了，漸柳底、鶯梭慵擲。萬紅御風，飄飄如附翼。錦繡陳跡。障地香塵暗，亂蜂似雨，漫冶遊南國。蘭襟縹緲辭湘澤。馬跡郊原，燕泥巷陌。傷春為花深惜。嘆芳菲薄倖，容易疏隔。庭閒人寂。空除芳草碧。夢裡驚春去，如瞬息。長安市上狂客。為桃源解佩，醉濃歡極。無心整、霧襟煙幘。驚回處，斷雨殘雲倦倚，畫闌干側。相思恨、暗度流汐。更杜鵑、院落黃昏近，誰禁受得。